Virallinen lehti nro C 223 , 17/07/1998 s. 0074



KIRJALLINEN KYSYMYS E-4225/97 komissiolle esittäjä(t): Cristiana Muscardini (NI) (21. tammikuuta 1998) Aihe: Internet ja pedofilia Yhä useammin lehdistö kertoo näennäisen harmittomien ja kulttuuriin vivahtavien peitenimien taakse kätkeytyvien rikollisten järjestöjen ja yhdistysten kumpaakin sukupuolta edustaviin alaikäisiin lapsiin kohdistamista vastenmielisistä loukkauksista. Äskeittäin on paljastunut, että pedofiilijärjestöt ovat käyttäneet Internetiä pornografisten luetteloiden ja eri kansallisuuksia olevien alaikäisten lasten kuvien julkaisemiseen, joita voidaan salaa välittää sanoin kuvaamattomiin tarkoituksiin. Tämän ilmiön jälleen elpyessä tiedustelisin komissiolta seuraavaa: 1. Onko komission mielestä asianmukaisten tahojen syytä ryhtyä toimiin Internetin käytön estämiseksi näihin tarkoituksiin? 2. Eikö komission mielestä ole välttämätöntä laatia sopimuksia YK:ssa tai suorien yhteyksien kautta USA:n kanssa näiden nimettömien www-sivujen pääsyn estämiseksi Internetiin, jotta ihmisoikeuksien loukkaamiseen ja alaikäisiin kohdistuviin rikoksiin syyllistyneet eivät voisi paeta vastenmielisistä toimistaan aiheutunutta vastuutaan? 3. Eikö komission mielestä nyt ole eettisen tiedostamisen ja sitä seuraavien toiminnallisten päätösten aika, joilla tehdään ilman tekopyhyyttä selvä ero sananvapauden, joka on turvattava hinnalla millä hyvänsä, ja eri keinojen välillä, teknologiset keinot mukaan lukien, joilla loukataan eettisiä sääntöjä ja erityisesti alaikäisten perusoikeuksien osalta, joita ei millään tavoin saa loukata? Komission jäsenen Martin Bangemannin komission puolesta antama vastaus (12. maaliskuuta 1998) 1. Komissio on tietoinen parlamentin jäsenen esiin tuomista ongelmista ja on myös huolissaan tilanteesta. Komissio on yli kahden vuoden ajan toiminut aktiivisesti näissä asioissa ja antanut äskettäin ehdotuksen Internetin käyttöturvallisuuden parantamista koskevaksi toimintasuunnitelmaksi ((EYVL C 48, 13.2.1998. )) ja ehdotuksen neuvoston suositukseksi alaikäisten ja ihmisarvon suojelusta audiovisuaalisissa ja tietopalveluissa ((KOM(97) 570 lopullinen. )). 2. Toimintasuunnitelmassa luodaan perusta lapsipornografian kaltaisen laittoman sisällön löytämiseksi tarkoitettua eurooppalaista vihjelinjajärjestelmää koskevalle yhteisön yhteisrahoitukselle, eurooppalaisille suodatus- ja luokittelujärjestelmille ja tietoisuuden lisäämiseen tähtääville toimille. Toimintasuunnitelmassa tuetaan myös toimia, jotka noudattelevat kansallisen tason itsesääntelytoimien koordinointia yhteisössä koskevaa neuvoston suositusta. Kahdella edellä mainitulla ehdotuksella vahvistetaan myös kansainvälistä yhteistyötä. 3. Komissio on lisäksi ollut aktiivisesti mukana kolmannen pilarin asioita koskevissa neuvoston keskusteluissa ja kahdeksan valtion (Kanada, Japani, Venäjä ja Yhdysvallat sekä Saksa, Ranska, Italia ja Yhdistynyt kuningaskunta) välisissä keskusteluissa, joissa pyritään kehittämään kansainvälisiä oikeudellisia ja teknisiä keinoja vastata nopeasti ns. tietokonerikollisuuden asettamiin haasteisiin. Komissio on mukana toteuttamassa Amsterdamin Eurooppa-neuvoston hyväksymää toimintasuunnitelmaa järjestäytyneen rikollisuuden vastaisessa taistelussa, mihin liittyy myös suositus uusien tekniikoiden rikollisen käytön vastaisesta taistelusta. 4. Nämä toimet tulevat huomattavasti ehkäisemään lapsipornografiaa Internetissä.